E veve di jessi la partide fondamentâl pe concuiste dal diesim puest in classifiche, ma e podeve jessi ancje dome une gare balneâr cence snait e cence emozions. Pal diesim puest e je lade strucje ma lis emozions no son mancjadis, no tant pal zûc ma pe barufe che e je saltade fûr ator de metât dal secont timp, dopo di un rigôr gjenerôs dât ae Sampdoria, de sô realizazion de bande di Muriel e de provocazion fate dal ex blanc e neri che al à fat inrabiâ plui di cualchidun. Cussì e je lade a finî cuntun gol par om e cun trê espulsions.
Pe ultime de stagjon tal Stadi Friûl, Delneri al presente Scuffet in puarte sin dal principi, Angella, Danilo, Felipe e Gabriel Silva in difese, Balič, Halfredsson e Jankto te linie mediane e Zapata, Thereau e De Paul in atac. La scuadre di balon furlane e partìs cul pît just, par merit so e ancje par vie che la Sampdoria e somee avonde clopadice daûr e smamide indenant.
Cussì, dopo cinc minûts al rive il gol di Thereau: iniziative di Zapata su la corsie di man drete, diagonâl perfet a pro dal zuiadôr di Privas che al segne cence fastidis. L’incuintri al somee lâ di rive jùù per formazion di Delneri. Zapata al fâs ce che al vûl in atac e Balič e Felipe a provin a cjatâ la strade dal gol, ma il risultât nol cambie, e chest al vâl ancje pe uniche ocasion dai ospits, un tîr di Schick, che al ven parât cun mistîr di Scuffet.
Il secont timp si vierç sù par jù cun chê stesse situazion. La prime emozion e je la decision di Pinzani di butâ fûr De Paul par un so intervent decîs su Torreira che probabilmentri par chel al jere avonde il cartelin zâl.
Ancje se cuntun om in plui, la Sampdoria no combine alc e ce, intant che l’Udin al manten il control de partide. Il svolt al rive cuant che Pinzani al sivile, in maniere discutibile, par un intervent di Gabriel Silva su Muriel te aree di rigôr. Dai undis metris l’atacant di Santo Tomàs al segne e po al va a provocâ public e aversaris. Danilo al cole te vuate e lu cjape pal cuel e cussì l’arbitri ju pare fûr ducj doi.
In dîs cuintri nûf, la Sampdoria no cambie la sostance de sô partide, l’Udin al ten bot e ae fin e reste une paritât che pai blancs e neris e vûl dî che il diesim puest si slontane e che al fâs compagn, almancul pal moment, ancje il diesim prin, cul Sassuolo che al straviç cul Cagliari e al scjavace la scuadre furlane.
fur_Latn fur_Latn fur_Latn fur_Latn fur_Latn fur_Latn